官田行
作者：高斯得
朝代：宋

paragraphs: 噫呼嘻樂哉，咸淳三年之秋大有年。
近自浙河東西江與淮，遠及七閩二廣連四川。
黄雲一望千萬里，莫辨東西南北阡。
甌窶汙邪滿溝塍，秧馬折軸擔頳肩。
天公更好事，十日不打雨。
三邊不動塵，穡人更何慮。
自從田歸官，百姓糟糠難。
况復連年苦饑饉，草根木實爲珍餐。
嵯峨殍骨橫千里，待得今年能者幾。
只道伸眉得一笑，酒肉淋漓渾舍喜。
誰知一粒不入腸，總是公家主家米。
夜聞東家鄰，偃仰啼孤婢。
我問汝爲誰，答云無食無兒窮婦人。
今年公田分司官吏惡，那有遺秉滯穗霑饑貧。
大家京坁那復有，惜米如珠藏在囷。
我聞唐家天子即位當四年，天下斗米惟三錢。
我皇不減貞觀主，相公亦如房杜賢。
奈何米價百倍踰貞觀，此病豈得無其源。
嗚呼噫嘻，我知之矣。
自從買公田，豐年亦凶年。
此何人哉，悠悠蒼天。
更有一事尤堪怪，欲說未說心先怕。
今年處處皆有秋，何故天台大水獨無一粒收。
一粒不收猶自可，臣水王，君火囚，此事頗關宗社憂。
書生守經論白黑，無乃將身豺贙投。